Ehdotus NEUVOSTON PÄÄTÖS Cotonoun sopimuksen 96 artiklan mukaisten neuvottelujen päättämisestä Guinea-Bissaun tasavallan kanssa annettuun päätökseen 2011/492/EU sisältyvien aiheellisten toimenpiteiden soveltamisen jatkamisesta ja kyseisen päätöksen muuttamisesta /* COM/2012/0289 final - 2012/0152 (NLE) */





PERUSTELUT Euroopan unioni päätti 31. tammikuuta 2011 aloittaa Guinea-Bissaun tasavallan kanssa neuvottelut tarkistetun Cotonoun sopimuksen 96 artiklan mukaisesti. Päätös tehtiin vuoden 2010 huhtikuun 1. päivän tapahtumien johdosta. Kyseisenä päivänä ryhmä kapinoivia sotilaita pidätti asevoimien apulaisesikuntapäällikkö, kenraali Antonio Indjain käskystä esikuntapäällikkö José Zamora Indutan sekä Guinea-Bissaun pääministerin Carlos Gomez Juniorin. Tästä kapinasta lähtien asevoimien tosiasiallinen esikuntapäällikkö on ollut kenraali Indjai. Presidentti Bacai Sanha nimitti hänet hallituksen ehdotuksesta virallisesti tehtävään 25. kesäkuuta 2010. Amiraali Bubo Na Tchuton nimittäminen merivoimien päälliköksi 8. lokakuuta 2010 oli uusi takaisku maan hyvälle hallinnolle. Kontra-amiraali Na Tchuto sai aikaan epävakautta huhtikuun 1. päivän kapinan jälkeen, ja häneen sovelletaan kansainvälisten kumppanien määräämiä pakotteita, koska hänen oletetaan osallistuneen laittomiin toimiin. Euroopan unioni katsoo, että 1. huhtikuuta 2010 toteutettu kapina ja sen pääasiallisten yllyttäjien nimittäminen sen jälkeen korkeisiin armeijan virkoihin on Cotonoun sopimuksen 9 artiklassa tarkoitettujen olennaisten osien (demokraattisten periaatteiden kunnioittaminen) vakava ja ilmeinen rikkominen ja että kyseessä on sopimuksen 96 artiklan 2 kohdan b alakohdassa tarkoitettu erityisen kiireellinen tapaus. Siksi Guinea-Bissaun viranomaisille on lähetetty 2. helmikuuta 2011 päivätty kirje, jossa heidät kutsutaan neuvotteluihin. Neuvottelujen avauskokous pidettiin Brysselissä 29. maaliskuuta 2011. Kokouksen aikana osallistujat tutustuivat Guinea-Bissaun tekemiin ehdotuksiin siitä, miten siviilivallan ensisijaisuus taataan asteittain, miten parannetaan demokraattista hallintoa, miten taataan perustuslaillisen järjestyksen ja oikeusvaltion kunnioittaminen ja miten torjutaan rankaisemattomuutta ja järjestäytynyttä rikollisuutta. Guinea-Bissau antoi erityisesti seuraavat sitoumukset: · maaliskuun ja kesäkuun 2009 murhiin liittyvien tutkimusten ja oikeusmenettelyjen toteuttaminen ja loppuunsaattaminen täysin riippumattomasti ja asianmukaisissa aineellisissa ja turvallisuuteen liittyvissä oloissa · turvallisuusalan uudistuksen tehokas täytäntöönpano kansallisen parlamentin hyväksymän strategian ja EU:n YTPP-operaation tuella laaditun lainsäädäntöpaketin perusteella · armeijan rakenteen uudistaminen sen varmistamiseksi, että korkeisiin komentotehtäviin nimitetään henkilöitä, jotka eivät ole osallistuneet perustuslain vastaisiin tai laittomiin toimiin tai väkivallantekoihin, turvallisuusalan uudistusta koskevan Länsi-Afrikan valtioiden talousyhteisön (ECOWAS) etenemissuunnitelman päätelmien ja suositusten mukaisesti · yhdessä ECOWASin, Portugalinkielisten maiden yhteisön (CPLP) ja/tai muiden kumppanien tuella käynnistettävän turvallisuusalan uudistusta ja poliittisten toimijoiden turvaamista tukevan asiantuntijaryhmän hyväksyminen ja avustaminen · kansallisten toimintasuunnitelmien laatiminen, hyväksyminen ja tehokas täytäntöönpano turvallisuusalan uudistuksen panemiseksi täytäntöön ja huumekaupan torjumiseksi · siviili- ja sotilashenkilökunnan hallinnon ja rahoituksen parantaminen sekä toimenpiteet rahanpesun torjumiseksi. Euroopan unioni huomioi edellä mainitut sitoumukset keskustelujen lopuksi tekemissään päätelmissä. Se kehotti Guinea-Bissaun tasavallan edustajia käynnistämään välittömästi tutkimukset ja oikeusmenettelyt vuoden 2010 huhtikuun 1. päivän tapahtumista rankaisemattomuuden torjumisen vahvistamiseksi ja ehdottamaan yksityiskohtaisempaa aikataulua sitoumusten panemiseksi täytäntöön ECOWASin etenemissuunnitelmassa vahvistettujen määräaikojen mukaisesti. Euroopan unioni päätti 18. heinäkuuta 2011 neuvoston päätöksellä 2011/492/EU hyväksyä aiheelliset toimenpiteet edellä mainittujen sitoumusten toteuttamiseksi, mukaan lukien suunnitelman keskinäisistä sitoumuksista, joita noudattamalla EU:n yhteistyötä Guinea-Bissaun kanssa voidaan vähitellen jatkaa. Cotonoun sopimuksen 96 artiklan mukainen seurantakäynti toteutettiin Bissaussa 18.–20. tammikuuta 2012. Seurantakertomuksesta käy ilmi, että neuvoston päätöksen 2011/492/EU mukaisten ensimmäisen ryhmän sitoumusten täyttäminen oli puutteellista, minkä vuoksi vastaavien yhteistyöohjelmien jatkamista ei voitu harkita. Neuvoston Afrikka-työryhmä hyväksyi seurantakertomuksen 15. huhtikuuta 2012. Huhtikuun 12. päivänä osa asevoimista kaappasi vallan presidentinvaalien ensimmäisen kierroksen jälkeen. Vaalit pidettiin presidentti Bacai Sinhan tammikuisen kuoleman vuoksi. Väliaikainen presidentti ja pääministeri pidätettiin. Siitä lähtien ECOWAS on toiminut sovittelijana demokratian palauttamiseksi Guinea-Bissauhun. Komissio pitää tärkeänä, että neuvoston päätöksen 2011/492/EU voimassaolon ei anneta päättyä, sillä se muodostaa perustan demokraattisen vakauden edistämiselle Guinea-Bissaussa. Tämän vuoksi komissio ehdottaa määräajan pidentämistä vuodella, 19. heinäkuuta 2013 asti. Päätöksen sisältö (yksityiskohtaiset ehdot ja EU:n toimenpiteet) saattaa vaatia mukauttamista poliittisen tilanteen muuttuessa, mutta riittävän tarkkojen ennusteiden muodostaminen ei tässä vaiheessa ole mahdollista. Päätelmät Neuvostoa pyydetään edellä esitetyn perusteella hyväksymään liitteenä oleva ehdotusluonnos neuvoston päätökseksi, jolla jatketaan Guinea-Bissaun vastaisten aiheellisten toimenpiteiden soveltamisaikaa. 2012/0152 (NLE) Ehdotus NEUVOSTON PÄÄTÖS Cotonoun sopimuksen 96 artiklan mukaisten neuvottelujen päättämisestä Guinea-Bissaun tasavallan kanssa annettuun päätökseen 2011/492/EU sisältyvien aiheellisten toimenpiteiden soveltamisen jatkamisesta ja kyseisen päätöksen muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, joka allekirjoitettiin Cotonoussa 23 päivänä kesäkuuta 2000[1], jäljempänä ’Cotonoun sopimus’, ja jota tarkistettiin Ouagadougoussa, Burkina Fasossa 22 päivänä kesäkuuta 2010[2], ja erityisesti sen 96 artiklan, ottaa huomioon AKT–EY-kumppanuussopimuksen[3] täytäntöönpanemiseksi toteutettavista toimenpiteistä ja noudatettavista menettelyistä tehdyn sisäisen sopimuksen, ja erityisesti sen 3 artiklan, ottaa huomioon komission ehdotuksen, sekä katsoo seuraavaa: (1) Neuvoston päätöksellä saatettiin päätökseen Cotonoun sopimuksen 96 artiklan nojalla käydyt neuvottelut Guinea-Bissaun tasavallan kanssa ja hyväksyttiin kyseisen päätöksen liitteessä eritellyt aiheelliset toimenpiteet. (2) Cotonoun sopimuksen 9 artiklassa esitettyjä olennaisia osia ei edelleenkään kunnioiteta, eivätkä Guinea-Bissaussa vallitsevat olosuhteet takaa ihmisoikeuksien, demokratian periaatteiden ja oikeusvaltioperiaatteen toteutumista. (3) Tämän vuoksi päätöstä 2011/492/EU tulisi muuttaa aiheellisten toimenpiteiden soveltamisajan jatkamiseksi, ON HYVÄKSYNYT TÄMÄN PÄÄTÖKSEN: 1 artikla Muutetaan päätös 2011/492/EU seuraavasti: Korvataan 3 artiklan toinen kohta seuraavasti: ”Sen voimassaolo päättyy 19 päivänä heinäkuuta 2013.”. 2 artikla Tämän päätöksen liitteenä oleva kirje lähetetään Guinea-Bissaun viranomaisille. 3 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja LIITE Arvoisa Tasavallan Presidentti Arvoisa Pääministeri Brysselissä 29. maaliskuuta 2011 AKT–EU-kumppanuussopimuksen 96 artiklan rajoissa käydyn keskustelun lisäksi Euroopan unioni päätti 18 päivänä heinäkuuta 2011 neuvoston päätöksellä 2011/492/EU hyväksyä aiheelliset toimenpiteet, mukaan lukien suunnitelman keskinäisistä sitoumuksista, joita noudattamalla EU:n yhteistyötä Guinea-Bissaun kanssa voidaan vähitellen jatkaa. Kaksitoista kuukautta edellä mainitun päätöksen hyväksymisen jälkeen Euroopan unioni katsoo, ettei merkittävää edistystä ole tapahtunut ja päättää tästä syystä jatkaa päätöksensä 2011/492/EU soveltamisaikaa 19. heinäkuuta 2013 saakka. Euroopan unioni haluaa edelleen korostaa Euroopan unionin ja Guinea-Bissaun välillä tulevaisuudessa tehtävän yhteistyön merkitystä ja vahvistaa valmiutensa jatkaa vuoropuhelua ja edistyä lähitulevaisuudessa niin, että täysimääräinen yhteistyö on taas mahdollista. Kunnioittavasti Neuvoston puolesta || Komission puolesta C. ASHTON Puheenjohtaja || A. PIEBALGS Komission jäsen [1] EYVL L 317, 15.12.2000, s. 3. [2] EUVL L 287, 4.11.2010, s. 3. [3] EYVL L 317, 15.12.2000, s. 376, sellaisena kuin se on muutettuna EUVL:ssä L 247, 9.9.2006, s. 48.